b'\n_START_ARTICLE_\nMagellanstredet\n_START_PARAGRAPH_\nMagellanstredet eller Magellansundet er et strede helt s\xc3\xb8r i S\xc3\xb8r-Amerika. Det skiller det s\xc3\xb8ramerikanske fastlandet fra \xc3\xb8ygruppen Ildlandet. Stredet med begge bredder tilh\xc3\xb8rer i sin helhet Chile. Navnet stammer fra oppdagelsesfareren Ferdinand Magellan._NEWLINE_Sundet er den viktigste naturlige passasjen mellom Stillehavet og Atlanterhavet, men anses \xc3\xa5 v\xc3\xa6re vanskelig \xc3\xa5 navigere gjennom, p\xc3\xa5 grunn av det ugjestmilde og regnfulle klimaet og at passasjen er relativt trang med flere \xc3\xb8yer og grunner. Ved sundet ligger ogs\xc3\xa5 Kapp Froward som er det s\xc3\xb8ramerikanske fastlandets sydligste punkt._NEWLINE_Frem til Panamakanalen ble \xc3\xa5pnet i 1914 var ofte Magellanstredet den eneste sikre m\xc3\xa5ten \xc3\xa5 seile mellom Atlanteren og Stillehavet p\xc3\xa5, idet fart\xc3\xb8yene ble skjermet fra S\xc3\xb8rishavets villskap av Ildlandet i s\xc3\xb8r og kontinentet i nord. Passasjen var sikrere enn Drakesundet, som er havavsnittet mellom Kapp Horn og Antarktis. Drakesundet er ekstremt turbulent og uforutsigelig, og isfjell forekommer ofte. Frem til Panamakanalens tid var Magellanstredet foretrukket av dampskip, mens Drakesundet var den vanligste passasjen for seglfart\xc3\xb8y som hadde det vanskeligere i trange farvann._NEWLINE_Sundets \xc3\xb8stre \xc3\xa5pning ligger i den brede bukten ved grensen mellom Chile og Argentina. I vest er det flere \xc3\xa5pninger._NEWLINE_Ferdinand Magellan var den f\xc3\xb8rste til \xc3\xa5 seile gjennom sundet. Det var i 1520, under hans verdensomseiling. Da Magellan seilte inn i sundet den 1. november, ble det kalt \xc2\xabEstreito de Todos los Santos\xc2\xbb (Alle helgenssundet, etter den katolske liturgiske festdagen det skjedde p\xc3\xa5)._NEWLINE_Av frykt for at Storbritannia skulle okkupere den viktige skipsruten, tok Chile sundet i besittelse 23. mai 1843._NEWLINE_P\xc3\xa5 nordkysten av sundet ligger byen Punta Arenas, den s\xc3\xb8rligste byen p\xc3\xa5 det s\xc3\xb8ramerikanske kontinentet.'